KOMISIJOS SPRENDIMAS
2004 m. lapkričio 18 d.
suteikiantis Slovakijai Tarybos direktyvos 92/102/EEB dėl gyvūnų identifikavimo ir registravimo 3 straipsnio 2 dalyje numatytą leidžiančią nukrypti nuostatą
(pranešta dokumentu Nr. K(2004) 4382)
(autentiškas tiktai tekstas slovakų k.)
(Tekstas svarbus EEE)
(2004/775/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. lapkričio 27 d. Tarybos direktyvą 92/102/EEB dėl gyvūnų identifikavimo ir registravimo (1), ypač į jos 3 straipsnio 2 dalį,
kadangi:
(1)
Direktyvos 92/102/EEB 3 straipsnio 2 dalyje numatoma galimybė leisti valstybėms narėms neįtraukti į 3 straipsnio 1 dalyje reikalaujamą gyvūnų laikytojų sąrašą tų fizinių asmenų, kurie laiko ne daugiau kaip tris avis arba ožkas, už kurias jie neprašo priemokų, arba vieną kiaulę, jei šie gyvūnai yra skirti savoms reikmėms arba vartojimui, su sąlyga, kad prieš pateikiant bet kurį iš šių gyvūnų į apyvartą, jie yra pateikiami šioje direktyvoje numatytam patikrinimui.
(2)
Slovakijos valdžios institucijos paprašė šio leidimo iki 2005 m. pabaigos ir pateikė tinkamas garantijas dėl veterinarinių patikrinimų.
(3)
Todėl reikėtų Slovakaijai leisti taikyti šią leidžiančią nukrypti nuostatą iki 2005 m. birželio 30 d.
(4)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Slovakijai leidžiama taikyti Direktyvos 92/102/EEB 3 straipsnio 2 dalyje numatytą leidžiančią nukrypti nuostatą.
2 straipsnis
Šis sprendimas taikomas nuo 2005 m. birželio 30 d. ir skirtas Slovakijos Respublikai.
Priimta Briuselyje, 2004 m. lapkričio 18 d.